
Regulamentul de participare în cadrul concursului de eseuri:
„Realizarea deplină a drepturilor omului – precondiție pentru edificarea societăților echitabile”
 
1. Descrierea concursului
Declarația Universală a Drepturilor Omului, adoptată la 10 decembrie 1948, la articolul 2 prevede că „fiecare om se poate prevala de toate drepturile şi libertăţile proclamate în prezenta Declaraţie fără nici un fel de deosebire ca, de pildă, deosebirea de rasă, culoare, sex, limbă, religie, opinie politică sau orice altă opinie, de origine naţională sau socială, avere, naştere sau orice alte împrejurări. În afară de aceasta, nu se va face nicio deosebire după statutul politic, juridic sau internaţional al ţării sau al teritoriului de care ţine o persoană, fie că această ţară sau teritoriu sunt independente, sub tutelă, neautonome sau supuse vreunei alte limitări a suveranității”.
Ghidați fiind de prevederile articolului 2 din Declarație, în acest an marcăm Ziua Drepturilor Omului - 10 decembrie, prin recunoașterea potențialului respectării drepturilor omului în crearea unei societăți echitabile pentru generațiile viitoare. Este imposibil să contăm pe faptul că viața fiecăruia dintre noi va deveni mai bună, fără a lucra în fiecare zi la respectarea drepturilor și libertăților fundamentale. O societate echitabilă, unde fiecare are oportunități egale în a-și realiza potențialul, nu poate exista fără ca drepturile și libertățile să fie pe deplin respectate de toți pentru toți. 
Reieșind din cele expuse mai sus, PNUD Moldova te invită să participi la concursul de eseuri: „Realizarea deplină a drepturilor omului – precondiție pentru edificarea societăților echitabile”, organizat în cadrul proiectului „Consolidarea eficienței și accesului la justiție în Republica Moldova”, implementat de PNUD, cu suportul financiar al Suediei.
Concursul se va desfășura în perioada 16 noiembrie – 3 decembrie 2021.
Participanții la concurs trebuie să respecte criteriile indicate în acest Regulament.
2. Te poți înscrie la concurs dacă:     
· ai vârsta cuprinsă între 15-18 ani și ești elev/ă în clasele liceale din raioanele Criuleni, Cimișlia, Soroca sau Comrat;
· textul eseului are max. 2 pagini A4;
· textul este redactat în limba română (cu diacritice)/limba rusă, Times New Roman, 12, spațiere – 1,5;
· eseul este original și se respectă drepturile de autor (eseurile plagiate vor fi excluse din concurs);
· eseul este semnat: numele/prenumele, instituția de învățământ, numărul de telefon și adresa de e-mail.
Potențiale abordări în dezvoltarea eseurilor: 
Ce dorești să schimbi în următorii doi ani, pentru ca drepturile omului să fie respectate în țara ta?
Ce schimbări pot face tinerii pentru ca să avem o societate echitabilă, în care drepturile omului sunt respectate?
Lucrările vor fi expediate la adresa de e-mail: info@proimagine.md, cu titlul mesajului: Concurs de eseuri – Ziua Internațională a Drepturilor Omului, până pe 3 decembrie. Eseurile expediate după această dată nu vor fi acceptate.
Premii: 
Toți elevii participanți la concurs vor primi cadouri din partea organizatorilor (agenda organizer stilizată). Primii 10 elevi, ai căror eseuri vor fi selectate de comisia de selectare, vor primi hanorace.
Câștigătorii locurilor I, II și III vor primi: diplomă, hanorac și termo cană și vor avea posibilitatea să facă un podcast cu unul dintre actorii din justiție (judecător, procuror, avocat etc.), care va fi difuzat la radio.
3. Criteriile de evaluare:
· respectarea condițiilor de tehnoredactare, indicate mai sus – 5 puncte;
· formularea coerentă și logică a ideilor – 5 puncte;
· originalitate, creativitate și încadrarea în temă (idei originale, soluţii/recomandări/ formulări ingenioase, surprinzătoare şi în acelaşi timp posibile, reale) – 10 puncte.
Total: 20 de puncte.
Evaluarea eseurilor va avea loc în perioada 4 – 9 decembrie de Comisia de evaluare. Câștigătorii vor fi desemnați în baza criteriilor de selectare și a punctajului acumulat.  
4. Atelier de lucru în format online
În perioada desfășurării concursului, pe data de 25 noiembrie, vom organiza pentru elevi un atelier de lucru privind scrierea eseurilor din perspectiva drepturilor omului, formularea logică și coerentă a ideilor etc. Instruirea va avea loc în format online.
Dacă ești interesat să participi la acest atelier de lucru, te rugăm să te înregistrezi AICI .
5. Mențiuni
· Participanții vor fi anunțați prin e-mail/telefon despre rezultatele concursului. 
· Pentru mai multe detalii sau precizări, scrieți un mesaj la adresa de e-mail: olga.cebanu@undp.org sau sunați la nr. de tel.: 069284299 – Olga Cebanu.

